SHIRIN QOVUNLAR MAMLAKATI YOKI SEHRGARLAR JANGI ASARI TAHLILI
(Xudoyberdi To‘xtaboyev)

Taniqli bolalar yozuvchisi Xudoyberdi To‘xtaboyevning sarguzasht-fantastik uslubda yozilga asarlaridan biri “Shirin qovunlar mamlakati yoki sehrgarlar jangi” ertak-romanidir. Ushbu asar “Sariq devni minib” va “Sariq devning o‘limi” asarlarining mantiqiy davomi hisoblanadi. Hoshimjonning do‘sti Akbarjon va “Sehrli qalpoqcha” bilan bog‘liq sarguzashtlar tasvirlangan. Shu jihatdan yuqorida sanab o‘tilgan ikki asarga bog‘liqligi bor.  “Shirin qovunlar mamlakati yoki sehrgarlar jangi” asari “Sariq devni minib” va “Sariq devning o‘limi” asarlaridan fantastik tasvirning yuqoriligi bilan ajralib turadi. Mazkur ikki asarda ham sarguzasht-fantastik tasvir bisyor. Faqat Sehirli qalpoqcha ishtirok etgan o‘rinlardagina fantastik tasvir bor. “Shirin qovunlar mamlakati yoki sehrgarlar jangi” asarida esa fantastik tasvir faqatgina Sehrli qalpoqcha bilan bog‘liq emas. Asar boshidan oxirigacha fantastik tasvirlarga asoslangan. Sehrli qalpoqcha asarning o‘rtalaridan boshlab voqealar rivojida ishtirok etadi. Ushbu  ertak-roman xususida so‘z yuritadigan bo‘lsak, avvalo ijodkorning bolalar adabiyotida fantastikaning rivojiga ushbu asar bilan munosib hissa qo‘shganligini takidlab o‘tmaslik mumkin emas. Xususan, ushbu asar haqida 1985-yil 11-sentabr, Yozuvchilar uyushmasining kichik zalida bo‘lib o‘tgan asarining muhokamasida birinchi bo‘lib Abdug‘ofur Rasulov so‘zga chiqib, shunday degan edi:
“Xudoga shukur, o‘zbek bolalar adabiyotida ham, mana nihoyat chinakam fantastik asar yaratildi. Muallifni chin dildan tabriklaymiz va noshirlardan uni ko‘p nusxalarda tezroq chop etishlarini so‘raymiz”[footnoteRef:1] [1:  To‘xtaboyev X. Shirin qovunlar mamlakati yoki sehrgarlar jangi (ertak-roman) -Toshkent: Yoshlar matbuoti, 2023. 4-bet] 

Asar ijodkorlar va kitobxonlar tomonidan katta qiziqish bilan kutib olinganligini ushbu ta’rifdan ham bilib olishimiz mumkin. Shuningdek, romanda quyidagi jihatlar ham alohida e’tiborga loyiq. Milliy rang-baranglik – qahramonlarning sarguzashtlari o‘zbekona manzaralar, qishloq hayoti, xalqona hazil va maqollar bilan boyitilgan, bu esa voqealarda “o‘zbekona” ruhini his etishga yordam beradi.
Yaxshilik va yomonlik kurashini ramziy ifodalash ‒ fantastik obrazlar orqali muallif insondagi illatlar (yolg‘onchilik, maqtanchoqlik, poraxo‘rlik, ig‘vogarlik, dangasalik, ichiqoralik, hasadgo‘ylik va boshqa) va fazilatlar (sodiqlik, halollik, rostgo‘ylik, samimiylik, adolat, muhabbat, jasorat) o‘rtasidagi kurashni badiiy talqin qiladi. 
Asar 1986 - yili “Yosh gvardiya” nashriyotida chop etilgan. “Cho‘lpon” nashriyotida folklorshunos olim Omonullo Madayevning so‘nggi so‘zi bilan yana 100000 nusxada chop etilgan . Oradan bir yil o‘tgach, ya ’ni 1989 -yili O‘zbekiston davlat mukofotiga sazovor bo‘lgan. Asar bundan keyin ham bir necha marta chop etilgan. Xususan, 2012-yil “Yangi asr avlodi” nashriyotida, 2023-yil “Yoshlar matbuoti”da qayta nashr etilgan.
Ijodkor asardagi to‘rt holat uni o‘qishli bo‘lishiga, qo‘lma-qo‘l bo‘lib o‘qilishiga sabab bo‘lgan bo‘lsa kerak – deb quyidagi 4 ta jihatga e’tibor qaratgan:
1. Fantastik holatga ko‘proq o‘rin berilganligi; 
2. Imkon darajada yumorning kuchaytirilgani; 
3. Qarama-qarshi holatlar — konfliktning oxirigacha saqlab qolinganligi; 
4. Hayotiy haqiqat, xulqi-axloqdagi illatlar ustidan boplab kulganim.
Shu 4 jihatdan tahlil qiladigan bo‘lsak:
Fantastik holatga ko‘proq o‘rin berilganligi quyidagi jihatlarda namoyon bo‘ladi. Muallif asarda real hayot manzaralari bilan mo‘jizaviy olamni uyg‘unlashtiradi. “Shirin qovunlar mamlakati”, “Sehrgar Iblis”, “Sehrli qalpoqcha” kabi timsollar o‘quvchini kundalik hayotdan olib chiqib, xayolot olamiga olib kiradi. Bu holatlar:
· Qahramonning boshqa dunyolarga o‘tishi;
· Sehrli qovun bilan bog‘liq tasvirlar;
· Sehrli predmetlar orqali vaziyatning keskin o‘zgarishi;
· Fantastika orqali muallif ezgulik-yovuzlik kurashini badiiylashtirib, bolalar tasavvurini kengaytiradi.
·  Dar Daraja va Akbar Akbariy tayyorlagan dorilarni sarqitlarga qarshi qo‘llanilish jarayonlari.
· Sehirgar Iblisning o‘z qiyofasini o‘zgartirib ko‘rsatgan nayranglari
Imkon darajada yumorning kuchaytirilganiga to‘xtaladigan bo‘lsak, X.To‘xtaboyev bolalar adabiyotida hazil-mutoyibani o‘rinli va ta’sirchan qo‘llash ustasidir. Asarda:
· Qahramonlarning topqirligi va yumorga boy tili;
· Akbarning qovun tushiradigan odati, burnining hid bilish qobiliyati bilan bog‘liq kulgili o‘rinlar.
· Ba’zi obrazlarning kulgili qilib tasvirlanishi;
Qarama-qarshi holatlar — konfliktning oxirigacha saqlab qolinganligi asarda asosiy dramatik ziddiyat — Akbarjon va Sehrgar Iblis o‘rtasidagi kurash bo‘lib, bu qarama-qarshilik oxirgi sahifalargacha kuchini yo‘qotmaydi. 
Hayotiy haqiqat, xulqi-axloqdagi illatlar ustidan boplab kulganligiga diqqat qaratamiz. Fantastik voqealar zamirida muallif real hayotdagi kamchiliklarni fosh qiladi:
- ochko‘zlik, aldov, dangasalik kabi illatlarni keng yoyilishi;
- ezgulik tarafdorlari esa halollik, jasorat, mehnatsevarlik kabi fazilatlarni ulug‘laydi.
- bunday badiiy yondashuv bolalar ongida yomon xulqdan hazar qilish, yaxshi xulqni qadrlash tuyg‘usini kuchaytiradi.
Yuqoridagi mulohazalarimizdan kelib chiqib quyidagicha xulosa chiqarish mumkin:
Fantastika — tasavvur eshigini ochadi;
Yumor — o‘qishni zavqli qiladi;
Konflikt — voqeani hayajonli qiladi;
Hayotiy haqiqat — asarga tarbiyaviy mazmun beradi.
Shu sababli “Shirin qovunlar mamlakati yoki sehrgarlar jangi” nafaqat bolalar, balki kattalar uchun ham maroqli va o‘qishli asarga aylangan.
	Asarning sujeti o‘zbek xalq ertaklaridan olinganligini Xudoyberdi To‘xtaboyev ta’kidlab o‘tgan. Asarning yozilishiga asos qilib olingan ijodkorga cheksiz fantastik g‘oyalar bergan sujet quydagicha edi:
“Kambag‘al-bechorahol odamning eshagiga yag‘ir toshadi. Tabibga olib borsa, davosi oson, bitta yong‘oq olginda, chaqib yarmini chaynab eshak belidagi yag‘irga bos, yarmini o‘zing yegin, deydi. Kambag‘al kishi tabibning aytganini qiladi: ertalab chiqib qarasa, e, tavba, eshakning ustidan bir tup yong‘oq o‘sib chiqibdi. Shig‘il-shig‘il ho sil tukkan emish. Kambag‘al kishi eshagini yetaklab, shudgorga olib boradi-da, kesak otib yong‘oqlarni qoqa boshlaydi. E, tavba, na yong‘oq tusharmish, na kesak! Daraxtga chiqib qarasa, daraxtning ustida ikki paykal yer paydo bo‘lib qolgan emish. Kesak otganda kesakka qo‘shilib bir dona qovun urug‘i ham o‘sha yerga tushgan ekan. Unib chiqibdi, hosilga kiribdi. Qovunlarki, har bittasi sandiqcha kelarmish. Yonidan pichog‘ini olib bittasini chaqmoqlab ko‘ray desa, pichog‘i qovunning ichiga tushib ketibdi. Engashib qarayman desa, o‘zi ham tushib ketibdi. Pichog‘ini axtarib yurgan ekan, bir odam uchrab qolibdi. Undan dandon sopli pichoq ko‘rmadingizmi desa, pichog‘ingni ko‘rmadim-u, lekin men 40 ta tuyamni yo‘qotib, o‘shalarni axtarib yuribman, depti.”[5] 
Asar qahramoni Akbarjon ham shu parchadagiga o‘xshash holda qovunning ichiga tushib ketib bir-biridan qiziqarli sarguzashtlarni boshdan kechiradi.
Berilgan parchada xalqona latifa va yumorga xos bo‘lgan, biroq sarguzasht-fantastik adabiyotga tegishli bo‘lgan mubolag‘a, absurd mantiq va tezlashtirilgan vaqt[footnoteRef:2] kabi badiiy tasvir vositalari faol qo‘llangan. Voqealar zanjiri oddiy hayotiy mantiqdan butunlay chetga chiqib, g‘ayritabiiy tasvirlar orqali kulgili effekt hosil qiladi. Absurd mantiq nima degan savolga javob berib o‘tsak: [2:   Quronov D., Adabiyot nazariyasi asoslari. Akademnashr, -Toshkent: 2018. ‒ 480 bet] 

Avvalo, eshak belidan yong‘oq o‘sib chiqishi epizodi hayotiy-biologik qonuniyatlarga butkul zid bo‘lib, fantastik mubolag‘a namunasi sanaladi. Keyingi bosqichda yong‘oq shoxida ikki paykal yer paydo bo‘lishi esa voqelik va mantiq chegaralarini yanada buzadi. Bu holatda absurd mantiq yetakchi ifoda vositasiga aylanadi. Absurd mantiq nima degan savolga javob berib o‘tsak:
“Absurd (lotincha absurdus — “g‘aliz”, “g‘urrak”) — jiddiy qabul qilinmaydigan, mantiqsiz, asossiz yoki ahmoqona narsa yoki holat. Keng ma'noda absurd so'zlari bilan ifodalash, maqsadsiz yoki sifatsiz fikrlash natijasida kelib chiqqan noto'g'ri xulosani anglatadi.”[footnoteRef:3]  [3:  https://uz.wikipedia.org/w/index.php?title=Absurd&action=edit ] 

“Absurd mantiq — bu mantiq qoidasi bo'lib, u ish yuritish mantiqi, metodologiyasi va fan falsafasida qo'llaniladi.”
Kesak otishda qovun urug‘ining darhol unib, hosilga kirishi tasviri tezlashtirilgan vaqt (accelerated time) effektiga asoslanadi. Qovunlarning “har biri sandiqcha kelishi” esa hajmiy mubolag‘aning kulminatsiyasidir. Eng yuqori darajadagi g‘ayrioddiylik pichoq qovun ichiga tushishi va qahramonning ham ichkariga kirib qolishi epizodida namoyon bo‘ladi. Bu yerda absurd mantiq bilan kulgili mubolag‘a uyg‘unlashgan.
Parcha yakunida tasvirlangan 40 tuyasini yo‘qotgan odam obrazida esa kulgili soddalik (comic simplicity) mavjud bo‘lib, u voqealar zanjiridagi fantastik absurdni yanada mustahkamlaydi.
Quyidagi jadvalda o‘zbek xalq ertaklaridan olingan, asarni sujeti uchun asos bo‘lgan parchadagi fantastik tasvirlar fantastik ifoda shakllari jihatidan umumlashtirilgan:
	№
	Fantastik tasvirlar
	Real hayotga zid jihatlar
	Badiiy vositalar

	1.
	Eshakning belidan yong‘oq o‘sib chiqishi
	Hayvondan daraxt o‘sib chiqishi biologik jihatdan imkonsiz
	Mubolag‘a, absurd

	2.
	Yong‘oqning shoxida ikki paykal yer paydo bo‘lishi
	Daraxt shoxida “yer” bo‘lishi va unda ekin ekilishi mantiqan mumkin emas
	Absurd mantiq, fantastik detal

	3.
	Qovun urug‘i darhol unib, hosilga kirishi
	Urug‘ning bir zumda o‘sib, hosil berishi tabiiy o‘sish qonuniyatiga zid
	Tezlashtirilgan vaqt, mubolag‘a

	4.
	Har biri sandiqcha keladigan qovun
	Qovunning o‘lchami odatiy chegaradan bir necha baravar katta
	Hajmiy mubolag‘a

	5.
	Pichoq qovun ichiga tushishi, odamning ham qovun ichiga tushib ketishi
	Qovun ichiga odam sig‘ishi — real hajm va mantiqqa to‘g‘ri kelmaydi
	Absurd, kulgili mubolag‘a


 Ushbu parcha o‘z tabiatiga ko‘ra xalqona kulgi va absurd fantastika janriga yaqin bo‘lib, unda mubolag‘a, tezlashtirilgan vaqt va absurd mantiq yetakchi badiiy vositalar sifatida qo‘llangan. Bu esa nafaqat o‘quvchini hayratga soladi, balki tasavvur doirasini kengaytirib, kulgi orqali badiiy estetik zavq bag‘ishlaydi.
Yozuvchi bu asarni yozishdan maqsadini quyidagicha bayon etadi:
“Maqsadim Akbariyning sarguzashtlar orqali hayotdagi yalqovlik, yolg‘onchilik , ko‘zbo‘yamachilik, maqtanchoqlik, ichiqoralik, hasadgo‘ylik singari illatlarning ustidan kulish edi. Xayolot-fantaziyadan ko‘proq, unumliroq foydalanishga, kitobxonda ham xayolotga, fantaziyaga berilish holatini tarbiyalashga, rivojlantirishga harakat qildim.”[5]
Ko‘rinib turibdiki, yozuvchi ushbu asarda xayolot va fantaziyani vosita sifatida qo‘llab, jamiyatdagi ayrim illatlarni — yalqovlik, yolg‘onchilik, ko‘zbo‘yamachilik, maqtanchoqlik, hasadgo‘ylik, ichiqoralik, chaqimchilik kabi illatlarni kulgili-fantastik tasvir orqali fosh etishga intilgan. Asardagi g‘ayritabiiy va absurd voqealar kitobxonni bir tomondan kuldirsa, ikkinchi tomondan uni hayotiy saboqlar haqida o‘ylashga chorlaydi.
“… yozayotganimda, eng avvalo, sizdagi Olloh bergan xayolot-fantaziyaga berilishdek fazilatni rivojlantirishga hissa qo‘sharkanman, deb o‘ylaganman. So‘ngra illat va sarqitlar ustidan kulayotganimda siz ham menga qo‘shilib yashashga imkoniyat bermaydigan ana shu qusurlar ustidan kularsiz, demak poklik va go‘zallik uchun birgalashib kurashamiz, deb o‘ylaganman.” [6]
Muallif asarda fantastik voqealarni tasvirlash orqali kitobxonni xayolot va fantaziyani rivojlantirishga, ijodiy tasavvur qilishga undaydi. Kulgili-fantastik hodisalar o‘quvchini hayratga solish bilan birga, jamiyatdagi yalqovlik, maqtanchoqlik, hasad va ko‘zbo‘yamachilik kabi illatlarni fosh etadi. Shu tariqa fantastika oddiy ertakona qiziq voqea emas, balki poklik va go‘zallikka chorlovchi, ijtimoiy-tarbiyaviy mazmunga ega badiiy vosita sifatida namoyon bo‘ladi.
Fantaziyaning kengligi bolalar kelajagiga qanday ta’sir etishi xususida Xudoyberdi To‘xtaboyev quyidagicha mulohazalarini bayon qilgan:
“O‘g‘il-qizlarim, nabiralarimga aytadigan gapim shuki, xayolot-fantaziya odamlarga qanot bog‘lab osmonlarga uchiradi, yangi-yangi kashfiyotlar qilishga 
maydon ochadi. Buyuk insonlarning tarjimai holini sinchiklab o‘rgansangiz, ularning ko‘pchiligi bolaligida xayolot-fantaziyaga qattiq berilgan. Xayolida o‘zicha osmonda muallaq turadigan shaharlar qurgan. Osmon bilan yer o‘rtasida yomg‘irlarni to‘plab beradigan suv omborlarining rejasini tuzishgan. Xayolot insonni o‘ziga o‘zini tanitadi. O‘zini tanigan inson nimaga qobiliyatli ekanligini darrov anglab oladi. Ham o‘zi uchun, jamiyat uchun foydali inson bo‘lib yetishadi.”[6]
Muallifning ushbu mulohazasi xayolot va fantaziyaning inson hayotidagi beqiyos ahamiyatini ochib beradi. Xayolot-fantaziya odamni yuksak orzular sari yetaklaydi, kashfiyot va ijodkorlikka ilhomlantiradi. Buyuk shaxslarning bolalikdagi orzulari va tasavvurlari ularning kelajakdagi yutuqlariga zamin bo‘lgani ta’kidlanadi. Demak, inson xayolot orqali o‘zini anglaydi, o‘z qobiliyatini kashf etadi va shu bilan nafaqat o‘ziga, balki jamiyat taraqqiyotiga ham foyda keltiradi.
Ushbu asar sujeti ham ertakdagi kabi boshlanib, asar qahramoni Akbar qovunning ichiga tushib ketadi. U yerda Tarvuz shahriga borib qoladi. Bu shaharda ham bir necha sarguzashtlarni boshidan kechirib, shaharda o‘tkazilgan tadbirda qatnashadi va u yerda sehirli qovunni ko‘rib qoladi. Bu shahardan qochish fikri bilan yurgan akbar Sehirli qovunning ishiga o‘zini otadi. Buning sababi o‘z qishlog‘iga qaytish edi. Ammo u niyatiga yetolmay, “Shirin qovunlar mamlakatiga” borib qoladi. Asardagi asosiy voqealar shu mamlaatda sodir bo‘ladi. Unga Dar Daraja ismli sehirgar olim yordam beradi. Dar Darajaning sehrli qobiliyatlari bor edi. Akbar ustozining yordami va burnining kuchli hidni farqlash qobiliyati bilan sarqitlar qonidagi hidlar ustida ishlab professorlik unvonini ham oladi. Asar voqealari chigallashgan, Akbar qiyin holatda qolgan vaqtda Hoshimjonning “Sehrli qalpoqchasi” yordamga keladi. Shuningdek, Akbarning ajoyib qobiliyati ‒ burni juda ham hidni zo‘r farqlashi va sezgirligi edi. O‘zidagi ushbu qobiliyat, ustozi Dar Daraja hamda Sehrli qalpoqchaning yordami bilan bu mamlakatdagi illatlar: yolg‘onchilik, maqtanchoqlik, poraxo‘rlik, ig‘vogarlik, dangasalik, ichiqoralik, hasadgo‘ylik… ga qarshi kurashadi. Bu illatlar ustida tajriba o‘tkazayotib, xatoga yo‘l qo‘yadi. Buning natijasida ushbu illatlardan yig‘ilgan  qon va unga aroqning qo‘shilishidan Sehirgar Iblisning paydo bo‘lishiga sababchi bo‘ladi. Asardagi fantastik elementlar ushbu qahramonlar bilan sodir bo‘lgan vaziyatlarda juda ko‘p uchraydi.
Endi asardagi fantastik elementlarning ba’zilariga  batafsilroq diqqat qaratamiz. Ijodkorning mahorati xususida va fantastik ifoda shakllarini tahlilga tortamiz:
[bookmark: _GoBack] “Oʻn yettovining ham uyiga kirib chiqdim. Toʻgʻri, yuz foiz toʻgʻri! Hammalarining ham peshonalarida “PORAXO'R” degan sehrli yozuv, ikki qo‘l; sonlariga yopishgan! Birining uyiga “Tez yordam” kepti, boshqasinikida xonaki tabib allaqanday dori tayyorlayapti, — uchinchisinikiga duoxon domla cho‘kka tushib olib, dam solyapti. Bittasi qo‘y so‘yib, mahallaga xudoyi oshi ham tortibdi. Barchasining uyida motam, bola-chaqasi tashvishda... Lekin oʻziyam g‘alati bo‘pti-da. “PORAXO'R” degan yozuv, shaxtyorlarning yer ostiga tushganda -peshonasiga taqib oladigan chirogʻi bor-ku, bamisoli ana oʻshanga oʻxshab yonib turibdi deng. … va yana ikki tirsak ikki biqinigayu — kaftlar songa yopishib qolganini aytmaysizmi! Odam bolasining qoʻllari qo‘l holida turganda chiroyli ekan, tanaga
yopishganda juda xunuk koʻrinarkan...”[footnoteRef:4][252] [4:  To‘xtaboyev X. Shirin qovunlar mamlakati yoki sehrgarlar jangi (ertak-roman) -Toshkent: Yoshlar matbuoti, 2023. 336-bet
] 

Ushbu parchada Akbarjon ustozi Dar Daraja illatlarga qarshi tayyorlagan dorilaridan aynan 17 ta ashaddiy poraxo‘rga dorini ichirganida yuz bergan holat tasviri berilgan. Fantastik tasvir elementlari:
Mazkur parchada real hayotdagi illat — pora olish holatini fantastik obrazlar orqali fosh etadi.
· “Peshonalarida “PORAXO‘R” degan sehrli yozuv — bu fantastik belgi orqali poraxo‘rlik yashirin sir emas, balki hammaning ko‘ziga ko‘rinadigan darajada oshkor qilinadi. Aslida bunday yozuv yo‘q, lekin muallif uni xayoliy tasvir bilan ko‘rsatib, illatning maxfiy emas, ochiq ayanchli ekanini ifodalaydi.
· “Shaxtyorlarning chirog‘iga o‘xshab yonib turishi” — yorug‘lik metaforasi orqali poraxo‘rlikning yashirilsa ham oshkor bo‘lib turishini ko‘rsatadi.
· “Qo‘llar, tirsaklar sonlarga yopishib qolgan” — bu ham fantastik ifoda. Inson qo‘llari erkin bo‘lishi kerak, lekin poraxo‘rning qo‘li erkin emas, doim poraga intilib turadigan, tanaga yopishib qolgan xunuk shaklda tasvirlanadi. Bu obraz orqali poraxo‘rlikning odamni qanday erksiz va jirkanch qiyofaga keltirishini ko‘rsatadi.
Yozuvchining mahorati juda kuchliki, bu tasvir bilan poraxo‘rlikni oddiy tanqidiy gaplar bilan emas, fantastik obrazlar va kulgili-yu xunuk tasvirlar orqali ifodalaydi. Shuningdek, Kulgi, istehzo va mubolag‘a ustalik bilan qo‘llanadi: biri tabib chaqirgan, biri duoxon, biri xudoyi osh bergan — bularning bari fojiaviy illatni kulgili-yu kinoyali qilib tasvirlashdir. Muallifning mahorati  yana shu jihatdan ham nomoyon bo‘ladi-ki, u ijodiy fantaziya vositasida voqelikni keskinroq, ta’sirchanroq qilib ko‘rsatadi. Real hayotdagi poraxo‘rni odamlar “oddiy” ko‘rishi mumkin, lekin fantastik tasvir orqali muallif uni jirkanch, xunuk, kulgili va fosh bo‘luvchi qiyofada gavdalantiradi.
Ijodkor fantastik ifoda shakllaridan ustalik bilan foydalanadi, u oddiygina ramz va mubolag‘a orqali poraxo‘rlikning xunuk qiyofasini ko‘z o‘ngimizda jonli, ta’sirchan va unutilmas qilib tasvirlay olgan. Yana bir parchani tahlilga tortamiz:
“Sehrgar Iblis choʻntagidan xaltacha olib, engashib bir hovuch kukun toʻkdi-da, gugurt chaqib yubordi. Shuncha vaqtlardan buyon u bilan olishib, sehrini qanday amalga oshirishini hech. koʻrmagan edim. …pov etib bir yondi-yu, to‘satdan tutunga aylanib buriqsiy boshladi. Ko‘z yumib-ochguncha butun xiyobonni achchiq dud qoplab ketdi. Qiziq, oʻzi achchig‘-u, shiringina ta’mi borga o‘xshaydi. Tutun orasida Sehrgar Iblisning o‘zi ham erib ketgandek yoʻq boʻlib qoldi. O‘sha  kechasi shaharda hech kim uxlamadi. Barchasi kayfu-safoga berildi. Kimdir ichkilik ichyapti… ertasiga ham, indinga ham, bir hafta o‘tsa hamki, hech bir zot ko‘z yummadi.”
Parchada Sehrgar Iblisning kukundan “achchiq-shirin” ta’mli tutun hosil qilishi va o‘zi tutunga aylanib ketishi fantastik manzara sifatida yaratilgan. Shuningdek, tutunning butun shahar ahliga ta’sir etib, ularni bir necha kun uxlatmay, kayfu safoga mubtalo qilishi ham real hayotga sig‘maydigan g‘ayritabiiy voqelikdir. Aholi uyqusizlik kasaliga yo‘liqgach, kayf-u safoga berilib, hamma joyda ishlar to‘xtab qoladi. Buning natijasida shaharda juda katta muammolar boshlanadi. Asar qahramoni Ahmadjon uqusizlikka qarshi dorini tutatib xalqni bu holatdan qutqaradi. 
Asar yakunigacha bu kabi tasvirlarni juda ko‘p uchratish mumkin. ko‘plab qiyinchiliklar bilan bo‘lsada, Akbarjon va sehrli qalpoqcha, shuningdek, sehrgar Dar Darajaning noyob dorilari yordamida Sehrgar Iblisning ustidan g‘alabaga erishiladi. ertak-roman oxirida barcha ertaklarda bo‘lganidek ezgulik yovuzlikning ustidan g‘alaba qozonadi.
Xulosa 
Xudoyberdi To‘xtaboyevning “Shirin qovunlar mamlakati yoki sehrgarlar jangi” asari o‘zbek bolalar adabiyotida sarguzasht-fantastik yo‘nalishda yaratilgan yirik asarlardan biridir. Unda xalq ertaklariga xos sujet, xalqona hazil-mutoyiba, milliy ruh va zamonaviy badiiy vositalar uyg‘unlashib ketgan. Asarda fantastika vositasida ezgulik va yovuzlik kurashi, jamiyatdagi illatlar — yalqovlik, maqtanchoqlik, poraxo‘rlik, hasadgo‘ylik, ichiqoralik, molparastlik, qo‘rqoqlik kabi nuqsonlar keskin tanqid qilinadi. Shu bilan birga, halollik, sodiqlik, jasorat va mehnatsevarlik singari fazilatlar ulug‘lanadi. Fantastik tasvir, yumor, keskin konflikt va hayotiy haqiqat asarning badiiy qimmati va tarbiyaviy ta’sirini kuchaytiruvchi asosiy unsurlar sifatida namoyon bo‘ladi.
Muallif fantastik ifoda shakllaridan — mubolag‘a, absurd mantiq, ramz kabi vositalardan ustalik bilan foydalangan. Buning natijasida oddiy ijtimoiy muammolar o‘quvchi tasavvurida jonli, ta’sirchan va o‘qishli badiiy manzaraga aylanadi. Asar o‘quvchini hayratga solibgina qolmay, uni illatlarga qarshi kurashishga, poklik va go‘zallikka intilishga chorlaydi. Ijodkorning mahorati alohida e’tiborga loyiq.
Shu bois “Shirin qovunlar mamlakati yoki sehrgarlar jangi” ertak-romani nafaqat bolalar, balki kattalar uchun ham maroqli va saboqli asar bo‘lib, o‘zbek bolalar fantastik adabiyotining yuksak namunasi sifatida e’tirof etiladi.

